Il-Kunsill jilqa', fil-kuntest tal-konklużjonijiet tiegħu tal-15 ta' Diċembru 2014, l-adozzjoni tal-Impenn bil-Miktub mill-Presidenza tal-BiH fid-29 ta' Jannar, l-iffirmar tiegħu mill-mexxejja tal-partiti politiċi u l-approvazzjoni sussegwenti fil-Parlament tal-Bożnija-Ħerzegovina fit-23 ta' Frar 2015 matul iż-żjara tar-RGħ Mogherini f'Sarajevo. Wara li kkunsidra l-impenji hekk meħudin mill-Bożnija-Ħerzegovina, u f'konformità mal-konklużjonijiet tiegħu tal-15 ta' Diċembru 2014, il-Kunsill jinnota li l-kondizzjonijiet meħtieġa li jinsabu fihom ġew sodisfatti u jaqbel li jipproċedi bil-konklużjoni u d-dħul fis-seħħ tal-Ftehim ta' Stabbilizzazzjoni u Assoċjazzjoni mal-Bożnija-Ħerzegovina. Il-Kunsill jappella lill-mexxejja tal-Bożnija-Ħerzegovina biex jirrispettaw bis-sħiħ l-impenji u l-obbligi tagħhom, inkluż dawk relatati mal-adattament tal-FSA li jmiss, u li jibqgħu impenjati mal-Unjoni Ewropea skont l-approċċ imġedded u jżommu l-momentum pożittiv permezz tal-iżvilupp ta' aġenda inizjali għal riformi f'konsultazzjoni mal-Unjoni Ewropea. Din l-aġenda ta' riforma, li għandha tiġi żviluppata u implimentata wkoll f'konsultazzjoni mas-soċjetà ċivili, għandha tinkludi riformi skont il-kriterji ta' Kopenħagen u kwistjonijiet maqbula ta' funzjonalità (inkluż il-mekkaniżmu ta' koordinazzjoni tal-UE). Biex applikazzjoni għal sħubija titqies mill-Unjoni Ewropea, ser ikun meħtieġ progress sinifikanti fl-implimentazzjoni ta' aġenda għar-riformi, inkluż il-"Patt għal Tkabbir u Impjiegi". Ara l-paġna tal-laqgħa